সন্ত্রাসের ভয় নিয়ে বাঁচা মুম্বইয়ে ‘কমন ম্যানে’র অসহায়তা, রাগ, প্রতিশোধের গল্প ছিল তাঁর ‘আ ওয়েনেসডে’!
এবার ‘সাধারণ মানুষে’র রাগ টের পেলেন তিনি— পরিচালক নীরজ পাণ্ডে।
প্রেক্ষাগৃহে জাতীয় সংগীত চলাকালীন উঠে না দাঁড়ানোয় সেখান থেকে কার্যত বেরিয়ে যেতে হল নীরজকে।
গত পরশু নীরজ এবং তাঁর দুই বন্ধু ‘ওয়াজির’ দেখতে গুড়গাঁওয়ের একটি প্রেক্ষাগৃহে গিয়েছিলেন। ছবি শুরুর আগে জাতীয় সংগীত চলার সময়ে বসে ছিলেন নীরজ। পিছনের সিটে বসা এক মহিলা সেই সময় বলে ওঠেন, ‘‘জাতীয় সংগীত হচ্ছে তবু কে বসে রয়েছেন?’’ তারপরও নীরজ উঠে না দাঁড়ানোয় ওই মহিলা মন্তব্য করেন, ‘‘পাকিস্তানি না হলে কেউ এই সময়ে বসে থাকে না।’’ এরপরই বেশ কয়েকজন দর্শক উঠে গিয়ে নীরজকে ঘিরে ধরেন। তাঁকে জোর করে টেনে দাঁড় করানোরও চেষ্টা করা হয়। গন্ডগোল দেখে চলে আসেন প্রেক্ষাগৃহের ম্যানেজার। পুলিশের কাছেও খবর যায়। পুলিশ এসে নীরজ, তাঁর দুই বন্ধু এবং প্রেক্ষাগৃহের ম্যানেজারকে স্থানীয় থানায় নিয়ে যায়। সেখানে অবশ্য নীরজের নামে কোনও মামলা দায়ের হয়নি। পরে ম্যানেজার গোটা বিষয়ের জন্য ক্ষমা চেয়ে নীরজকে গতকাল শো’য়ের টিকিট দেন।
এ বিষয়ে নীরজের বক্তব্য, ‘‘আমি কোনও আইন ভাঙিনি। আমি কীভাবে দেশভক্তি দেখাব, তা আমার একান্ত ব্যক্তিগত বিষয়। আমার সঙ্গে যা করা হয়েছে, তা দেশভক্তি নয়। দেশভক্তির নামে গুন্ডামি।’’
গতকাল অবশ্য ওই টিকিটে ‘ওয়াজির’ দেখেছেন নীরজ এবং তাঁর বন্ধুরা। তবে জাতীয় সংগীতের সময় বাইরে দাঁড়িয়েছিলেন নীরজ।